Når du går ind i et solcenter, ved du, at der kommer stråling ud af rørene. Men brugerne af et ubemandet solcenter i det østlige Aalborg fik alligevel en del mere stråling, end de betalte for. Strålingen fra ansigtssolene i centrets fire kabiner oversteg nemlig det maksimale niveau, da der i december 2020 blev foretaget kontrolmålinger. Værst stod det til i en kabine med et strålingsniveau på næsten tre gange mere end det tilladte. Og det koster nu ejeren af solcentret en klækkelig bøde på 60.000 kroner. Præcis det beløb, sagens anklagerfuldmægtig Anders Torp fra Nordjyllands Politi havde nedlagt påstand om. - Vi er tilfredse med, at retten har valgt at følge vores påstand, siger han til TV2 Nord. Overtrædelse af solarieloven Ifølge solarieloven må strålingen af UV-A og UV-B lys ikke overstige 0,15 watt per kvadratmeter, men det gjorde ansigtssolene i centret. Værst stod det til i kabine 1, hvor ansigtssolen udsendte et strålingsniveau på 0,420 watt. Også i de tre øvrige kabiner i centret oversteg strålingen det tilladte med værdier på henholdsvis 0,160 watt, 0,211 watt og 0,204 watt. Dommen blev afsagt mandag. Den dømte ejer af solcentret har nu 14 dage til at overveje, om dommen skal ankes.
En af ansigtssolene i centret udsendte stråling på næsten tre gange mere end det tilladte.